**Lietotājiem būtiskas SSK-O uzbūves atšķirības no SSK-10 pamatvarianta**

Ir vairākas atšķirības starp SSK-10 II nodaļu (audzēji) un SSK-O. II nodaļā audzēju lokalizācijas kodi reizē norāda arī audzēja dabu (ļaundabīgs, labdabīgs, *in situ*, neskaidrs, ļaundabīgs vai labdabīgs), jo katram no tiem paredzēts cits kods. SSK-10 atrodami pieci dažādi četrzīmju kodi, kas aptver visus iespējamos plaušu audzēju variantus (sk. 1. tabulu), taču tie vieni paši neļauj nošķirt plaušu adenokarcinomu no plaušu plakanšūnu vēža, jo abos gadījumos diagnozes kods būs viens un tas pats – C34.9, kas atbilst citādi neprecizētam plaušu vai bronhu ļaundabīgam audzējam.

1. tabula

**Plaušu audzēju kodi atbilstoši SSK-10 alfabētiskajam rādītājam**

|  |  |  |  |  |  |
| --- | --- | --- | --- | --- | --- |
|  | **Ļaundabīgs** | **Sekundārs vai metastātisks** | ***In situ*** | **Labdabīgs** | **Neskaidras vai nezināmas dabas** |
| Plaušas | C34.9 | C78.0 | D02.2 | D14.3 | D38.1 |

Alfabētiskajā rādītājā, kas SSK-10 iekļauts 3. sējumā, pie šķirkļvārda „audzējs” ievietota tabula ar piecām ailēm (Ļaundabīgs, Sekundārs vai metastātisks, *In situ*, Labdabīgs, Neskaidras vai nezināmas dabas), kurā audzēji sarindoti alfabēta secībā. Tajā atrodami arī visi pieci plaušu audzējiem atvēlētie kodi (C34.9, ja tas ir ļaundabīgs; C78.0, ja tas ir sekundārs vai metastātisks; D02.2, *In situ* audzējiem; D14.3, ja tas ir labdabīgs; D38.1 gadījumiem, ja audzēja daba ir neskaidra vai nezināma).

SSK-O turpretim katrai audzēja lokalizācijai paredzēts viens kods (sk. C00– C80), kas ņemts no SSK-10 II nodaļas **Audzēji** apakšnodaļas **Ļaundabīgi audzēji**. Tajā it visiem plaušu audzējiem lokalizācijas kods būs viens un tas pats – C34.9.

Audzēja dabu šajā gadījumā tuvāk raksturo morfoloģijas kodam pievienotā piektā zīme aiz slīpsvītras, ļaujot norādīt, vai audzējs ir ļaundabīgs, labdabīgs u. c. (sk. 2. tabulu). Atbilstoši SSK-O uzbūves principiem tajā primāri tiek precizēts audzēja morfoloģiskais tips, bet lokalizācijas kods visos gadījumos būs vienāds, norādot orgānu, kurā tas izcēlies. Plaušu adenokarcinomai tajā atbildīs morfoloģijas kods 8140/3, bet plaušu plakanšūnu vēzim – 8070/3, bet lokalizācijas kods abos gadījumos būs C34.9, lai skaidri norādītu, ka tie ir plaušu audzēji.

Atbilstība starp SSK-O lietotajiem audzēja dabas kodiem un SSK-10 II nodaļas apakšnodaļām raksturota 3. tabulā.

2. tabula

**Plaušu audzēju kodēšana saskaņā ar SSK-O**

|  |  |  |
| --- | --- | --- |
| **Raksturojums** | **Lokalizācijas kods** | **Morfoloģijas kods** |
| **Ļaundabīgs audzējs (piem., vēzis)** | **C34.9** | **8010/3** |
| Metastātisks audzējs plaušās (piem., seminoma) | C34.9 | 9061/6 |
| Audzējs *in situ* (piem., plakanšūnu vēzis *in situ*) | C34.9 | 8070/2 |
| Labdabīgs audzējs (piem., adenoma) | C34.9 | 8140/0 |
| Neskaidras dabas audzējs (piem., peribronhiāls miofibroblastisks audzējs) | C34.9 | 8827/1 |

3. tabula

**SSK-O audzēja dabas kodi un tiem atbilstošās SSK-10 II nodaļas apakšnodaļas**

|  |  |  |
| --- | --- | --- |
| **Dabas kods** | **Kodi** | **Apakšnodaļa** |
| /0 | D10–D36 | Labdabīgi audzēji |
| /1 | D37–D48 | Neskaidras vai nezināmas dabas audzēji |
| /2 | D00–D09 | Audzēji *in situ* |
| /3 | C00–C76, C80–C97 | Ļaundabīgi audzēji, kas pierādīti kā primāri vai par tādiem tiek uzskatīti |
| /6 | C77–C79 | Ļaundabīgi audzēji, kas pierādīti kā sekundāri vai par tādiem tiek uzskatīti |

SSK-10 pamatversijā tikai daži II nodaļas **Audzēji** apakšnodaļā **Ļaundabīgi audzēji** (C00–C97) kodi bija īpaši veidoti, lai norādītu audzēja histoloģisko tipu. Šo kodu SSK-O iekļautajā **Audzēju lokalizācijas (topogrāfijas) kodu** sarakstā nav, jo to vietā audzēja lokalizācijas norādīšanai paredzēti citi kodi, kas norāda orgānu vai anatomisko struktūru, kurā konkrētais audzējs attīstījies. 4. tabulā atrodams, kuri SSK-O kodi atbilst šajā klasifikācijā neizmantotajiem SSK-10 kodiem un lietojami to vietā. SSK-10 sadaļa [**Limfoīdo, asinsrades un tiem radniecīgu audu ļaundabīgi audzēji** (C81–C96)](https://ssk10.spkc.gov.lv/ssk/g_87) veidota, lai kodētu šos audzējus atbilstoši šūnu tipam, savukārt SSK-O trešajā redakcijā tiem paredzēti morfoloģijas kodi (no 9590 līdz 9993) ar piekto zīmi /3, kas lietojami kopā ar audzēja lokalizācijas kodu. Pilnīgu un izvērstu diagnozi tādējādi veido audzēja raksturojums gan atbilstoši tā lokalizācijai, gan morfoloģijai.

Abu klasifikāciju atšķirīgo pieeju labi raksturo piemērs ar kuņģa mantijšūnu limfomu. Atbilstoši SSK-10 tā tiks kodēta ar C83.1, turpretim, ievērojot dubulto kodēšanas principu SSK-O, tā būs kodējama kā kuņģa audzējs C16.9 ar morfoloģijas kodu 9673/3 (difūza sīkšūnu limfoma).

SSK-10 kodu C77 lieto, lai kodētu sekundārus un neprecizētus limfmezglu ļaundabīgus audzējus, bet SSK-O tas ir lokalizācijas kods limfmezgliem. Tādējādi vairumam ļaundabīgo limfomu, kam SSK-10 tiek izvēlēti kodi C81–C85, SSK-O atbilst C77 kā lokalizācijas kods.

4. tabula

**SSK-10 kodi, kuri netiek izmantoti SSK-O**

|  |  |  |  |  |
| --- | --- | --- | --- | --- |
| **SSK-10 kods** | **Termins** | **Atbilstošais SSK-O kods** | | |
| **Lokalizācija** | **Histoloģija** | **Daba** |
| C43 | Ļaundabīga ādas melanoma | C44.\_ | 872–879 | /3 |
| C45 | Mezotelioma | C\_\_.\_ | 905 | /3 |
| C46 | Kapoši (*Kaposi*) sarkoma | C\_\_.\_ | 9140 | /3 |
| C81–C96 | Limfoīdo, asinsrades un tiem radniecīgu audu ļaundabīgi audzēji | C00–C80 | 959–998 | /3 |
| C78 | Sekundārs elpošanas un gremošanas sistēmas ļaundabīgs audzējs | C15–C39 | ----- | /6 |
| C79 | Sekundārs citu precizētu lokalizāciju ļaundabīgs audzējs | C00–C14  C40–C80 | ----- | /6 |
| D00–D09 | Audzēji *in situ* | C00–C80 | ----- | /2 |
| D10–D36 | Labdabīgi audzēji | C00–C80 | ----- | /0 |
| D37–D48 | Neskaidras vai nezināmas dabas audzēji | C00–C80 | ----- | /1 |
| C97 | Neatkarīgi (primāri) multipli ļaundabīgi audzēji | Katru kodē kā primāru |  | /3 |

Lai pilnībā nodrošinātu iespējas atrast lokalizācijas kodu visiem audzējiem, īpaša nozīme tiek piešķirta SSK-10 pamatversijā neesošajam kodam C42. SSK-O tas izmantots asinsrades un retikuloendoteliālās sistēmas audzēju lokalizācijas precizēšanai (sk. 5. tabulu). Šo lokalizācijas kodu attiecina uz vairumu leikožu, mieloproliferatīvu, mielodisplastisku un tiem radniecīgu stāvokļu, kam SSK-10 atbilda kodi C90–C95. Piemēram, hroniska limfoleikoze, kam SSK-10 atbilda kods C91.1, atbilstoši pareizam SSK-O lietojumam tiks kodēta ar C42.1 (šis lokalizācijas kods norāda uz kaulu smadzenēm) un morfoloģijas kodu 9823/3 (B šūnu hroniska limfoleikoze/mazo šūnu limfocītiska limfoma).

5. tabula

**SSK-O lietotie četrzīmju lokalizācijas kodi, kuru nav SSK-10**

|  |  |
| --- | --- |
| **Kods** | **Raksturojums** |
| C42 | Asinsrades un retikuloendoteliālā sistēma |
| C42.0 | Asinis |
| C42.1 | Kaulu smadzenes |
| C42.2 | Liesa |
| C42.3 | Retikuloendoteliālā sistēma BCN |
| C42.4 | Asinsrades sistēma BCN |

Liesas ļaundabīgi audzēji, kam atbilst SSK-10 kods C26.1, SSK-O netiek kodēti pie gremošanas sistēmas audzējiem, jo tiem paredzēts īpašs kods (C42.2) pie asinsrades un retikuloendoteliālajai sistēmai atvēlētā trīszīmju koda.

Jāņem vērā, ka SSK-10 daži audzēji nebija iekļauti II nodaļā, jo, piemēram, diagnoze pūslīšmola atrodama XV nodaļā **Grūtniecība, dzemdības un pēcdzemdību periods** ar trīszīmju kodu O01. SSK-O pūslīšmola BCN kodējama ar lokalizācijas kodu C58.9 un morfoloģijas kodu 9100/0.

Ja audzējs asociēts ar HIV/AIDS, tad informācija par AIDS kodējama atsevišķā laukā, bet citādi kodēšana notiek atbilstoši SSK-O.

SSK-O nav paredzēti īpaši kodi, kas norādītu uz audzēju funkcionālo aktivitāti, piemēram, ļaundabīgu feohromacitomu (C74.1, 8700/3) ar kateholamīnu sekrēciju. Ja nepieciešams, kodu funkcionālās aktivitātes raksturošanai var atrast SSK-10 IV nodaļā **Endokrīnās, uztures un vielmaiņas slimības**, kurā kateholamīnu hipersekrēcijas raksturošanai atbildīs kods E27.5 – virsnieru serdes hiperfunkcija.

Morfoloģiskos kodus veido piecciparu kombinācija diapazonā no 8000/0 līdz 9992/3. Pirmie četri cipari norāda konkrētu histoloģiju, bet aiz slīpsvītras (/) tiem pievienotais piektais cipars raksturo audzēja dabu (ļaundabīgs, labdabīgs, *in situ*, neskaidrs, ļaundabīgs vai labdabīgs). Plašāk audzēja dabas raksturojums izklāstīts 6. tabulā.

6. tabula

**Piektais koda cipars, kas raksturo audzēja dabu**

|  |  |
| --- | --- |
| **Kods** | **Audzēja daba** |
| /0 | Labdabīgs |
| /1 | Neskaidrs, labdabīgs vai ļaundabīgs  Neskaidrs malignitātes potenciāls  Robežmalignitāte  Zems malignitātes potenciāls |
| /2 | Vēzis *in situ*  Intraepiteliāls  Neinfiltrējošs  Neinvazīvs |
| /3 | Ļaundabīgs, primārs |
| /6\* | Ļaundabīgs, metastātisks  Ļaundabīgs, sekundārs |
| /9\* | Ļaundabīgs, neskaidrs, primārs vai metastātisks |
| \* Šos kodus audzēju reģistros nelieto. | |

Sestais cipars raksturo histoloģiskās gradācijas vai diferenciācijas pakāpi (sk. 7. tabulu), bet leikozēm un limfomām šis koda elements (sk. 8. tabulu) ļauj identificēt procesa izcelsmi no T, B, nulles vai NK šūnām.

7. tabula

**Sestais kods histoloģiskās gradācijas un diferenciācijas pakāpes precizēšanai**

|  |  |  |
| --- | --- | --- |
| **Kods** | **Gradācijas pakāpe** | **Raksturojums** |
| 1 | I pakāpe | Labi diferencēts  Diferencēts BCN |
| 2 | II pakāpe | Vidēji diferencēts |
| 3 | III pakāpe | Mazdiferencēts |
| 4 | IV pakāpe | Nediferencēts  Anaplastisks |
| 9 |  | Gradācijas (diferenciācijas) pakāpe nav noteikta, nav norādīta vai nav piemērojama |

8. tabula

**Sestais kods limfomu un leikožu imūnfenotipa precizēšanai**

|  |  |
| --- | --- |
| **Kods** | **Šūnu līnija** |
| 5 | T šūnas |
| 6 | B šūnas  B šūnu priekšteči (*pre-B cells*)  B prekursori |
| 7 | Nulles šūnas  Ne T, ne B šūnas (*non T-non B*) |
| 8 | NK šūnas  Dabiskās galētājšūnas |
| 9 | Šūnu tips nav noteikts, nav norādīts vai nav piemērojams |

Līdz ar to izvērstajā SSK-O kodā nepieciešamas desmit zīmes, lai raksturotu audzēja lokalizāciju (pirmās četras burtciparu zīmes), morfoloģisko tipu (nākamie četri cipari), tā dabu (viens cipars aiz slīpsvītras devītajā pozīcijā) un audzēja gradāciju vai diferenciāciju (noslēdzošā, desmitā zīme). Leikožu un limfomu gadījumā desmitā zīme sniedz šo audzēju raksturošanai būtisku informāciju par šūnu tipu, no kuras tas cēlies (sk. 8. tabulu). Rezultātā izvērsts (desmitzīmju, neieskaitot slīpsvītru) SSK-O kods diagnozei **augšējās plaušu daivas zemi diferencēts plakanšūnu vēzis** būs C34.1 8070/33.

Katrs audzēja primārās lokalizācijas apzīmēšanai lietotais termins sarakstā parādās tikai vienu reizi. Lokalizācijas apzīmējums, kurš sarakstā minēts pirmais un iespiests trekninātiem burtiem, uzskatāms par pamatterminu (sk. 9. tabulu). Piemērā C07.9 šāds apzīmējums ir „pieauss dziedzeris”, jo tas aptver itin visus gadījumus, uz kuriem šis kods attiecināms. Savukārt apzīmējums „pieauss siekalu dziedzeris BCN” uzskatāms par tā sinonīmu, tādēļ minēts tūlīt pēc pamattermina ar atkāpi. Trekninātais raksts skaidri norāda, ka šis termins ir ieteicamāks un lietojumā tam vienmēr dodama priekšroka. Daļā lokalizācijas kodu bez pamattermina un tā sinonīmiem minēti arī citi termini, kas sīkāk raksturo kādu anatomisku struktūru. Tādējādi 9. tabulā raksturotajā piemērā bez atkāpes minētais apzīmējums „pieauss dziedzera izvads” nav pamattermina sinonīms, bet uzskatāms par pamatterminam atbilstošu terminu, jo attiecināms uz šīs struktūras smalkāku iedalījumu, kam savs īpašs lokalizācijas kods nav atvēlēts. Atkāpes lietojums pirms apzīmējuma „Stensena (*Stensen*) izvadkanāls” nozīmē, ka tas ir sinonīms iepriekšējā rindiņā minētajam. Jāuzsver, ka visos gadījumos zem pamattermina parastiem burtiem rakstītajam lokalizācijas variantu un to sinonīmu uzskaitījumam ir paskaidrojošs raksturs, un tie nekādā gadījumā neaptver visus iespējamos variantus, tādēļ SSK-O lietotājiem ir tiesības lietot arī citus raksturojuma variantus un sinonīmus, ja vien ir pārliecība, ka tie anatomiski pilnībā atbilst ar četrzīmju kodu apzīmētajai lokalizācijai vai kādai tās daļai.

9. tabula

**Audzēju lokalizācijas saraksta uzbūves piemērs**

|  |  |
| --- | --- |
| **Kods** | **Diagnostiskais termins** |
| **C07.9** | **Pieauss dziedzeris**  Pieauss siekalu dziedzeris BCN  Pieauss dziedzera izvads  Stensena (*Stensen*) izvadkanāls |

Līdzīga pieeja vērojama morfoloģijas kodu sarakstā (sk. 10. tabulu), kurā pamattermins „oksifila adenokarcinoma” apraksta visus audzēju histoloģiskos tipus, uz kuriem attiecināms kods 8290/3. Tā kā *Excel* tabulā rakstība ar atkāpi vai bez tās, kā arī atsevišķu rindiņu treknināšana nav ērti izmantojama, pamatterminiem visos gadījumos atsevišķā ailē **Statuss** (starp koda ciparu un terminu) pievienots burts P, proti, **pamattermins** (angliski – *Preferred*, burtiski ‘termins, kuram dodama priekšroka’). Dažos gadījumos pēc pamattermina doti tā sinonīmi un jēdzieniski atbilstoši termini (sk. 10. tabulu). Zem pamattermina „oksifila adenokarcinoma” minētie apzīmējumi „onkocitāra adenokarcinoma” un „onkocitāra karcinoma” ir pamattermina sinonīmi, kas **Statusa** ailē marķēti ar burtu S (angliski – *Synonyms*). Savukārt pārējie trīs apzīmējumi (Hirtles (*Hürthle*) šūnu karcinoma, Hirtles (*Hürthle*) šūnu adenokarcinoma un oksifilu šūnu folikulāra karcinoma) ir pamatterminam atbilstoši termini, kas apzīmē cita veida karcinomas ar oksifilo šūnu iesaisti. Šiem diagnozes apzīmējumiem pievienots burts **A** – **atbilstošs**, resp. ar pamatterminu jēdzieniski saistīts audzēja raksturojums, uz kuru attiecināms tas pats pieczīmju morfoloģijas kods, kas uz pamatterminu, bet ko tomēr nevar uzlūkot par tā sinonīmiem. Lietojot SSK-O tabulsarakstu *Excel* formātā tikai angliski, tam atbilst burts R (*Related* – burtiski ‘saistīts termins’). Nereti ar A burtu marķētajām morfoloģiskajām diagnozēm pievienota norāde [novec.] (sk. tālāk), kas parāda, ka minēto terminu nav ieteicams lietot, bet tas var būt atrodams senākos medicīniskos dokumentos un publikācijas.

10. tabula

**Audzēju morfoloģijas saraksta uzbūves piemērs**

|  |  |  |
| --- | --- | --- |
| **Kods** | **Statuss** | **Morfoloģiskais raksturojums** |
| **8290/3** | P  S  S  A  A  A | **Oksifila adenokarcinoma**  Onkocitāra adenokarcinoma  Onkocitāra karcinoma  Hirtles (*Hürthle*) šūnu karcinoma (C73.9)  Hirtles (*Hürthle*) šūnu adenokarcinoma (C73.9)  Oksifilu šūnu folikulāra karcinoma (C73.9) |

Aiz lokalizācijas koda dažiem morfoloģijas terminiem, galvenokārt sinonīmiem un attiecināmajiem terminiem, kvadrātiekavās pievienots apzīmējums [novec.], kam angliski atbilst saīsinājums [*obs*], no latīņu *obsoletus* ‘novecojis’. Šo terminu tikai formā *obsol.* var atrast arī abos Kristapa Rudzīša vārdnīcas „Terminologia medica” izdevumos. Šāda norāde pievienota, lai uzsvērtu, ka šo terminu lietojums nav vēlams, jo priekšroka dodama precīzākam apzīmējumam. Taču gadījumos, kad šāds termins ticis lietots attiecībā uz ļaundabīgiem audzējiem (audzējiem, kuru morfoloģijas kodam aiz slīpsvītras seko /2 vai /3), tas lietojams reģistros arī tad, ja tas tiek uzskatīts par neaktuālu. Daļā gadījumu šie termini ir senāk lietoti apzīmējumi audzējiem, kurus tagad parasti nosaucam precīzāk, piemēram, agrāk lietotā termina **argentafinoma** [novec.] vietā tagad lieto **karcinoīdais tumors**.

*Excel* tabulas F ailē **Nosaukums** aiz katra audzēja morfoloģiskās formas apzīmējuma iekavās norādīts atbilstošais lokalizācijas kods (piemēram, C44.\_), lai daļā gadījumu varētu konkrētā klīniskā gadījumā precizēt ceturto zīmi, ja tas atbilstoši SSK-O lokalizācijas kodu uzskaitījumam ir iespējams. Daudzos citos gadījumos šajā pozīcijā četrzīmju lokalizācijas kods jau dots. Tā pamatkodam 8321/0 **galveno šūnu adenoma** pievienota atsauce uz C75.0.

*Excel* tabulas J ailē **Izņēmumi** dažiem pamatkodiem pievienots skaidrojums par izņēmumiem, kad šī morfoloģijas koda vietā lietojams cits – lielākoties tad, kad skarts konkrēts orgāns vai audi. Tā pie pamatkoda 8050/0 **papiloma BCN** J ailē pievienotā piezīme (izņemot urīnpūšļa papilomu M-8120/0) norāda, ka minētais kods attiecināms uz visiem gadījumiem, kad šāds audzējs konstatēts, izņemot gadījumus, kad skarts urīnpūslis, jo tam SSK-O paredzēts īpašs kods 8120/0 **urīnpūšļa papiloma**. Tomēr kopumā šādu vietu klasifikācijā nav daudz.